

Αθήνα, 21 Οκτωβρίου 2021

**Συνάντηση του Προέδρου της Βουλής των Ελλήνων**

**με τον Πρόεδρο του Κοινοβουλίου της Αυστρίας**

Ο Πρόεδρος της Βουλής των Ελλήνων κ. Κωνσταντίνος Τασούλας συναντήθηκε με τον Πρόεδρο του Κοινοβουλίου της Αυστρίας κ. Wolfgang Sobotka, στο πλαίσιο των διμερών συναντήσεων που έλαβαν χώρα με την ευκαιρία της Διάσκεψης των Προέδρων Κοινοβουλίων των κρατών-μελών του Συμβουλίου της Ευρώπης.

Μετά το πέρας της συνάντησης, οι δύο ομόλογοι προέβησαν στις ακόλουθες δηλώσεις:

**Κ. Τασούλας:** «Καλοσώρισα με χαρά και τιμή έναν πολύ άξιο φίλο και συνάδελφο, τον Πρόεδρο του Αυστριακού Κοινοβουλίου κ. Σομπότκα, ο οποίος ήταν ένας απο τους κύριους ομιλητές της Διάσκεψης που έχουμε εδώ στην Αθήνα.

Με τον κ. Σομπότκα μοιραστήκαμε εμπειρίες για την περίοδο της πανδημίας, την περίοδο των περιορισμών, και για τους τρόπους που τα κοινοβούλιά μας έπρεπε να ανταποκριθούν σε αυτή την κρίση. Σήμερα, έχοντας ανοίξει, προσεκτικά όμως, τις ζωές μας και τους θεσμούς μας, είχαμε μια πολύ γόνιμη συζήτηση. Μιλήσαμε και για διμερή θέματα αλλά και για θέματα που έχουν σχέση με την ικανότητα της Ευρωπαϊκής Ένωσης να ανταποκρίνεται στις σύγχρονες προκλήσεις.

Αναφερθήκαμε στα δυτικά Βαλκάνια και μοιραζόμαστε την ίδια αίσθηση, πως οι χώρες των δυτικών Βαλκανίων πρέπει να προωθηθούν προς την ευρωπαϊκή τους προοπτική υπό τους όρους και τις προϋποθέσεις που τίθενται και βρήκαμε πως αυτή η κρίση που περάσαμε και περνάμε ακόμη μας δυνάμωσε περισσότερο και μας έφερε πολύ κοντά σε αποφάσεις που έχουν σχέση με την αντιμετώπιση νέων ζητημάτων, όπως είναι τα υγειονομικά και τα περιβαλλοντικά, στα οποία από κοινού θα ανταποκριθούμε.

Τον καλοσωρίζω και πάλι στην Ελλάδα, έναν σπουδαίο πολιτικό και καλό φίλο της χώρας μας και τον ευχαριστώ για τη συνεργασία».

**W. Sobotka:** «Καταρχάς, θα ήθελα να συγχαρώ την Ελλάδα και να της ευχηθώ για την επέτειο των 200 ετών από την Ελληνική Επανάσταση. Ιδιαιτέρως, όμως, θέλω να εκφράσω στον συνάδελφο, τον Πρόεδρο του Ελληνικού Κοινοβουλίου κ. Τασούλα, συγχαρητήρια για τη διοργάνωση αυτής της πολύ σημαντικής Διάσκεψης, δεδομένου ότι έχουν συγκεντρωθεί 47 κοινοβούλια από τα κράτη-μέλη του Συμβουλίου της Ευρώπης. Είναι δε πολύ σημαντικό το ότι λαμβάνει χώρα στην Αθήνα, ακριβώς στην επέτειο των 200 ετών απο την Ελληνική Επανάσταση, η οποία αποτέλεσε την αρχή για τη διαμόρφωση της σύγχρονης ελληνικής ταυτότητας και έκτοτε η δημοκρατία εξαπλώθηκε σε όλη την Ευρώπη.

Συζητήσαμε πολλά θέματα σε αυτή τη συνάντηση, ειδικά για το πώς θα πορευτούμε τώρα, στην εποχή μετά την πανδημία, δηλαδή πώς πρέπει να προχωρήσουν τα κοινοβούλιά μας, οι κοινωνίες μας και οι οικονομίες μας. Είναι πολύ σημαντικό, όταν γίνονται τέτοιες διασκέψεις, να συναντάς από κοντά τους συναδέλφους σου και να συζητάς θέματα αμοιβαίου ενδιαφέροντος.

Η Αυστρία έχει πολύ στενή φιλία με την Ελλάδα, έχουμε και παραδόσεις που μας συνδέουν. Θα σας δώσω ένα παράδειγμα. Το κτήριο του κοινοβουλίου μας είναι κτισμένο σε αρχαία ελληνική αρχιτεκτονική. Ο αρχιτέκτων που το κατασκεύασε είναι Δανός, ο οποίος είχε έρθει στην Ελλάδα και σπούδασε κι έχει υιοθετήσει αυτό το αρχαιοελληνικό στυλ. Τώρα μάλιστα ανακαινίζουμε το κτήριο και σας προσκαλούμε με χαρά να έρθετε να το δείτε. Μας συνδέουν λοιπόν στενές πολιτικές σχεσεις, αλλά και σχέσεις στον τομέα του τουρισμού, καθώς και οικονομικές σχέσεις. Είμαστε φίλες χώρες και θεωρώ ότι τώρα, στην εποχή μετά την πανδημία, πρέπει να ενδυναμώσουμε ακόμη περισσότερο το κράτος δικαίου και να επανέλθουμε σε μια κανονικότητα στις ζωές μας, ενισχύοντας τη δημοκρατία και τα ανθρώπινα δικαιώματα, και για να γίνει αυτό χρειαζόμαστε στενή συνεργασία. Για τους λόγους αυτούς, εκτιμούμε ιδιαιτέρως το γεγονός ότι η Διάσκεψη των Προέδρων των Κοινοβουλίων γίνεται με φυσική παρουσία, διότι τελευταία έχουμε κάνει πάρα πολλές τηλεδιασκέψεις, αλλά φτάνει πια με τις αποστάσεις του διαδικτύου».